钦定古今图书集成/明伦汇编/宫闱典/第074卷 > 《论愍怀太子》前人
## 钦定古今图书集成/明伦汇编/宫闱典/第074卷 > 《论愍怀太子》前人

又曰：贾谧之谮太子于后也，后信之，以其未有可废
之罪，故为“不臣”之语，强使醉而书之。然其迹甚明，其
情易察，孰有臣子将为逆于君亲，而敢露其手书乎？
藉使诚有此书，不知何所从得，太子自发之耶？抑他
人发之也？惠帝昏庸，既莫之辨，大臣惟裴𬱟所请，粗
得其要，而亦未能深辨其妄也。遂使储君被诬，莫能
自白，卒冤以死，岂不哀哉！夫事之可验，莫如手书，而
亦有不可尽据者，此类是也。本朝庆历中，石介作《圣
德诗》，誉富弼而讥夏竦。竦怨之切骨，则使婢习为介。
书既成，则伪作介与富弼书，劝其废立，播之朝野。二
臣者，非遇仁宗之圣，其得免乎？英宗践位，有恶三司
使蔡襄而谮之曰：“仁宗选上为皇嗣”，襄尝沮之也。上
颇怒襄。大臣欧阳修为言：“陛下尝见襄书耶？抑传闻
之也？臣在先朝，有伪为臣疏请沙汰宦官者，欲以激
怒左右。陛下果尝见书，犹当辨其真伪，况传闻乎？”英
宗于是释然。其后元符小人，亦伪为谏书以陷邹浩。
世降俗末，情伪日滋，何所不有？公私贸易，所凭者契
券，而巧诈者能为之，况谗人之工于谗者乎？故因《愍
怀》之事，并著之，以见臣子遇谗，虽有可验，如手书者，
犹难遽信，要必审而核之。不然，将有不获自明，如《愍
怀》者。